CSR-konsulent med fokus på miljø og klima i bæredygtige indkøb til Københavns Kommunes CSR-enhed - Djøfs jobunivers
Københavns Kommune søger en engageret CSR-konsulent med fokus på miljø og klima til udmøntning af en ambitiøs strategi for bæredygtige indkøb.
Københavns Kommune er en af Danmarks største offentlige indkøbere. Vi ligger forrest, når det kommer til konkrete retningslinjer og krav om miljø- og klimamæssig bæredygtighed i forbindelse med indkøb. Den position vil vi yderligere styrke. Det skal blandt andet ske ved at samarbejde med miljø- og klimabevidste leverandører og efterspørge miljø- og klimarigtige varer og tjenesteydelser.
Som ny CSR-konsulent med fokus på miljø og klima vil du derfor få til opgave at
sikre, at de miljø- og klimakrav som Københavns Kommune har besluttet at anvende, er tilgængelige for udbudskonsulenter og indkøbere i kommunen i et overskueligt og brugervenligt format
yde generel rådgivning om miljø- og klimakrav og bistå udbudskonsulenter i markedsdialog med leverandører
fremme brugen af miljømærker i samarbejde med Miljømærkning Danmark
indgå i relevante samarbejdsfora som Partnerskab for Offentlige Grønne Indkøb m.fl.
bistå ved kontrol af leverandørers overholdelse af miljø- og klimakrav
Du har et solidt kendskab til, hvordan offentlige indkøb kan anvendes til at fremme miljø- og klimamål, herunder eksempelvis cirkulære indkøb, mærkningsordninger, markedsdialog mv.
Du har en grundlæggende forståelse for udbudsreglerne
Du er relationsskabende og formår at indgå aktivt i netværk med kolleger og samarbejdspartnere
Du er tillidsvækkende, og står gerne til rådighed for sparring med og rådgivning af kolleger
Du har gennemslagskraft, og kan drive (forandrings)processer og gennemføre projekter med mange aktører og interessenter i en politisk ledet organisation
Du har en relevant uddannelsesmæssig baggrund og din faglighed er overbevisende
Om CSR-enheden
CSR-enheden har siden den 1. januar 2018 haft til opgave at udvikle og drive kommunens indsats mod social dumping. Vi gennemfører kontroller af, om kommunens CSR-krav overholdes, og vi yder støtte og operationel rådgivning om CSR-området til blandt andet kommunens udbudsjurister, kontraktansvarlige, byggeledere m.fl. Fra den 1. januar 2019 har CSR-enheden tillige fået til opgave at varetage rådgivnings- og driftsopgaver relateret til bæredygtige indkøb.
Enheden består i dag af otte CSR-konsulenter og en CSR-chef, og er organisatorisk indplaceret i Center for Indkøb og Forsikring i Københavns Ejendomme og Indkøb, der er en del af Økonomiforvaltningen. Vi har til huse i et moderne kontormiljø på Borups Allé i København NV.
Der kan være perioder, hvor vi har travlt, men vi tilstræber generelt en fleksibel tilrettelæggelse af arbejdstiden med mulighed for god balance mellem arbejdsliv og privatliv.
Fastansættelse med løn- og ansættelsesforhold efter relevant overenskomst med Københavns Kommune. Stillingen er til besættelse den 1. juni 2019 eller snarest muligt. Vi prioriterer din faglige og personlige udvikling, så du har de bedste forudsætninger for succes og trivsel i din opgaveløsning.
Du får en fleksibel arbejdsuge på 37 timer (inkl. frokost).
Læs eventuelt mere om bæredygtige indkøb i Københavns Kommunes nye indkøbspolitik: https://www.kk.dk/sites/default/files/edoc/Attachments/21529896-29354162-1.pdf
Har du spørgsmål til stillingen, er du meget velkommen til at kontakte CSR-chef David Salomonsen på 2496 4530.
Sammen med din ansøgning beder vi dig vedhæfte CV og eksamensbevis.
Vi forventer at holde samtaler den 26., 29. og evt. 30. april 2019.
Akademisk medarbejder (fuldmægtig) til Forsikring og Risikostyring
AC-konsulent med næse for politik og organisation - Vækst og Bæredygtighed, Holbæk
LJA-72387684